แบทแมน

| แบทแมน |
| --- | --- |
ภาพในหนังสือการ์ตูนแบทแมนฉบับที่ 608 (ตุลาคม 2002) วาดโดยจิม ลีและลงหมึกโดยสก็อตต์ วิลเลียมส์
ข้อมูลการจัดพิมพ์
ผู้จัดพิมพ์: ดีซีคอมิกส์
ปรากฏตัวครั้งแรก: ดิเทคทิฟคอมิกส์ #27 (30 มีนาคม ค.ศ. 1939)
สร้างสรรค์โดย:   บ็อบ เคน  บิล ฟิงเกอร์ 
ข้อมูลในเรื่อง
ชื่อจริง: บรูซ เวย์น
นามแฝง:   อัศวินรัตติกาล  มือปราบใต้ผ้าคลุม  ยอดนักสืบของโลก  อัศวินกอแธม  แมตช์ มาโลน 
ถิ่นกำเนิด: กอแทมซิตี
สังกัดทีม:   จัสติซลีก  แบทแมนแฟมิลี  แบทแมนออฟออลเนชันส์  แบทแมนอินคอร์พะเรททิด  เอาต์ไซเดอร์ส 
พลพรรค:   โรบิน (หลายคน)  อัลเฟรด เพนนีเวิร์ธ  เจมส์ กอร์ดอน  แคตวูแมน  แบทเกิร์ล (หลายคน)  ซูเปอร์แมน  วันเดอร์วูแมน 
ความสามารถ:  สติปัญญาระดับอัจฉริยะ  นักสืบผู้เชี่ยวชาญ  เชี่ยวชาญในศิลปะการต่อสู้และการต่อสู้แบบแบบประชิดตัว  ใช้อุปกรณ์เทคโนโลยีขั้นสูง  รวย 
แบทแมน (อังกฤษ: Batman) เป็นซูเปอร์ฮีโรปรากฏตัวในหนังสือการ์ตูนอเมริกันตีพิมพ์โดยดีซีคอมิกส์ ตัวละครสร้างโดยศิลปิน บ็อบ เคนและนักเขียน บิล ฟิงเกอร์ และปรากฏตัวครั้งแรกในหนังสือการ์ตูน ดีเทกทิฟคอมิกส์ ฉบับที่ 27 เมื่อวันที่ 30 มีนาคม ค.ศ. 1939 ในความต่อเนื่องของจักรวาลดีซี แบทแมนเป็นนามแฝงของ บรูซ เวย์น เศรษฐีเพลย์บอยอเมริกัน, ผู้ใจบุญและนักอุตสาหกรรมซึ่งอาศัยอยู่ในเมืองก็อตแธม เรื่องราวต้นกำเนิดของแบทแมนแสดงให้เห็นว่าเขาสาบานจะล้างแค้นกับเหล่าอาชญากร หลังจากได้เห็นการฆาตกรรมพ่อแม่ของเขา โทมัสและมาร์ธา ซึ่งเป็นความอาฆาตที่เต็มไปด้วยอุดมคติแห่งความยุติธรรม เขาฝึกฝนตนเองทั้งทางร่างกายและสติปัญญา, สร้างสัญลักษณ์ค้างคาวและสังเกตการณ์ถนนในเมืองก็อตแธมในตอนกลางคืน เคน, ฟิงเกอร์และผู้สร้างคนอื่น สร้างตัวละครสนับสนุนที่ช่วยเหลือแบทแมน ได้แก่ คู่หูของ โรบินและแบทเกิร์ล; พันธมิตรของเขา อัลเฟรด เพนนีเวิร์ธ, เจมส์ กอร์ดอนและแคตวูแมน และ วายร้าย เช่น เพนกวิน, เดอะริดเลอร์, ทู-เฟซ และศัตรูคู่อาฆาตของเขา เดอะ โจ๊กเกอร์
เคนให้กำเนิดแบทแมนในต้นปี ค.ศ. 1939 โดยใช้ประโยชน์จากความนิยมของซูเปอร์แมนของดีซี แม้ว่าเคนมักจะอ้างว่าเป็นผู้สร้างเพียงผู้เดียว แต่ฟิงเกอร์ได้พัฒนาแนวคิดของตัวละครอย่างมากจากซูเปอร์ฮีโรทั่วไปให้กลายเป็นสิ่งที่เหมือนค้างคาวมากกว่า ตัวละครได้รับตีพิมพ์เป็นหนังสือการ์ตูนแยกชื่อว่า แบทแมน ในปี ค.ศ. 1940 แต่เดิมแบทแมนเปิดตัวในฐานะศาลเตี้ยที่โหดเหี้ยมซึ่งมักฆ่าหรือทำให้อาชญากรพิการ แต่ได้พัฒนาเป็นตัวละครที่มีจรรยาบรรณที่เข้มงวดและความยุติธรรม แบทแมนไม่มีพลังพิเศษ ไม่เหมือนกับฮีโรส่วนใหญ่ เขาใช้อาศัยสติปัญญา, ทักษะการต่อสู้และความมั่งคั่งของเขาแทน ในทศวรรษ 1960 ละครโทรทัศน์ แบทแมน ใช้สุนทรียศาสตร์แบบ แคมป์ ซึ่งยังคงเกี่ยวข้องกับตัวละครตัวนี้หลายปีหลังละครจบ ผู้สร้างหลายคนเริ่มสร้างผลงานที่ให้ตัวละครกลับสู่รากเหง้าที่มืดมนของเขาในทศวรรษ 1970 และ 1980 โดยมีจุดสูงสุดในปี ค.ศ. 1986 ด้วยหนังสือการ์ตูนมินิซีรีส์ เดอะดาร์กไนต์รีเทิร์นส โดย แฟรงก์ มิลเลอร์
ดีซีได้นำเสนอแบทแมนในหนังสือการ์ตูนหลายเล่ม รวมถึงการ์ตูนที่ตีพิมพ์ภายใต้สำนักพิมพ์ เช่น เวอร์ติโกและแบล็กเลเบล การ์ตูนแบทแมนที่ดำเนินเรื่องยาวนานที่สุด ดิเทคทิฟคอมิกส์ เป็นหนังสือการ์ตูนที่ตีพิมพ์มาอย่างยาวนานที่สุดในสหรัฐ แบทแมนมักปรากฏตัวร่วมกับฮีโรดีซีคนอื่น ๆ เช่น ซูเปอร์แมนและวันเดอร์วูแมน, ในฐานะสมาชิกขององค์กร เช่น จัสติซลีก และ เอาต์ไซเดอร์ส นอกจาก บรูซ เวย์น แล้ว ยังมีตัวละคนอื่น ๆ ได้สวมบทบาทเป็นแบทแมนในโอกาสต่าง ๆ เช่น ฌอง-ปอล แวลลีย์ / แอซรีล ในเนื้อเรื่อง "ไนต์ฟอลล์" ในปี ค.ศ. 1993–1994; ดิก เกรย์สัน, โรบินคนแรก ตั้งแต่ปี ค.ศ. 2009 ถึง 2011; และ เจซ ฟอกซ์, ลูกชายของลูเซียส พันธมิตรของเวย์น ในปี ค.ศ. 2021 ดีซียังได้ตีพิมพ์การ์ตูนที่มีแบทแมนรูปแบบอื่น รวมถึงตัวละครที่เห็นใน เดอะดาร์กไนต์รีเทิร์นส และเรื่องอื่น ๆ ที่ตามมา, แบทแมนจากเหตุการณ์ แฟลชพอยต์ และอีกหลายตัวจากเนื้อเรื่องใน เอลซ์เวิร์ลส์
แบทแมนเป็นหนึ่งในตัวละครที่โดดเด่นที่สุดในวัฒนธรรมประชานิยม โดยได้รับการจัดอันดับให้เป็นหนึ่งในฮีโรในหนังสือการ์ตูนและตัวละครที่ยิ่งใหญ่ที่สุดที่เคยสร้างมา เขาเป็นหนึ่งในซูเปอร์ฮีโรที่ประสบความสำเร็จในเชิงพาณิชย์มากที่สุด และหน้าตาของเขาถูกนำเสนอในสื่อและสินค้าลิขสิทธิ์ต่าง ๆ ที่วางจำหน่ายทั่วโลก ซึ่งรวมถึงสายของเล่น เช่น เลโก้ แบทแมน และวิดีโอเกมชุด เช่น แบทแมน: อาร์แคม แบทแมนได้รับการดัดแปลงเป็นภาพยนตร์คนแสดงและแอนิเมชัน เช่น ละครโทรทัศน์ แบทแมน แสดงโดย แอดัม เวสต์ และในภาพยนตร์ แสดงโดย ไมเคิล คีตัน ใน แบทแมน (1989), แบทแมน รีเทิร์นส ตอน ศึกมนุษย์เพนกวินกับนางแมวป่า (1992) และ เดอะ แฟลช (2023), คริสเตียน เบล ใน อัศวินรัตติกาล ไตรภาค (2005–2012), เบน แอฟเฟล็ก ใน จักรวาลขยายดีซี (2016–2023) และ โรเบิร์ต แพตตินสัน ใน เดอะ แบทแมน (2022) นอกจากนี้ แบทแมนให้เสียงโดย เช่น เควิน คอนรอย, เจสัน โอมารา, วิลล์ เออร์เนตต์และคีอานู รีฟส์